Як паведамляе дзяржаўнае агенцтва БелТА, «адказваючы на пытаньне аднаго з работнікаў аб прычынах актывізацыі ў апошні час так званай пятай калёны і розных апазыцыйных структур», Лукашэнка сказаў:

«Як паказала рэчаіснасьць, яны ня спалі (асобныя), яны паціху рыхтаваліся на выпадак, выбіралі момант... Яны ня толькі ня спалі. Мы ўжо некалькі дзясяткаў затрымалі (ня тых, што ў аўтобусах, анархістаў з маскамі), якія трэнаваліся ў лягерах з зброяй. Дарэчы, адзін з лягераў быў у раёне Бабруйску і Асіповічаў. Астатнія лягеры — ва Ўкраіне, па-мойму, у Літве ці ў Польшчы (ня буду сьцьвярджаць, але недзе там), — сказаў Аляксандар Лукашэнка. — Грошы ішлі праз Польшчу і Літву да нас. Мы літаральна ў гэтыя гадзіны затрымалі пару дзясяткаў баевікоў, якія рыхтавалі правакацыю з зброяй».

Лукашэнка заявіў, што пасьля грамадзкасьці будзе прадстаўлена больш шырокая інфармацыя пра гэты факт.

Ён таксама распавёў пра тое, як праваахоўнікам удалося даведацца пра існаваньне падобных плянаў.

«Дзякуй, што ёсьць беларусы і беларускі сапраўдныя, якія, быўшы за мяжой, у Эўразьвязе, папярэдзілі нас. Жанчына прыйшла ў амбасаду і папярэдзіла, афіцыйна напісала ліст: рыхтуецца правакацыя. І мы пачалі разьбірацца. І сапраўды выйшлі на вельмі цікавыя рэчы», — сказаў Аляксандар Лукашэнка.

Свабодзе пакуль не ўдаецца ўдакладніць агучаную Аляксандрам Лукашэнкам інфармацыю ў КДБ і МУС Беларусі — прэсавыя сакратары гэтых структураў не здымаюць слухаўкі. У Сьледчым камітэце абяцалі ўдакладніць інфармацыю пазьней.

Чытайце таксама: